- Восьмы раз прымае наш горад такое свята, а адносiны да яго i маладзечанцаў, i прадстаўнiкоў улады такiя ж трапяткiя, як i ў першы раз. Горад прыхарошваецца; транспартнiкi, работнiкi гандлю i гасцiнiц рыхтуюцца да сустрэчы гасцей, якiх мы чакаем не менш за 600 чалавек. Акрамя артыстаў, паэтаў, журналiстаў, прыедуць прадстаўнiкi гарадоў-пабрацiмаў з Расii, Украiны, Польшчы, Балгарыi, Германii са сваiмi мастацкiмi калектывамi. Практычна ўсе фестывальныя праграмы пройдуць на адкрытых пляцоўках: цэнтральная плошча чакае да 50 тысяч гледачоў; ў гарадскiм парку збяруцца паэты; выступленнi калектываў мастацкай самадзейнасцi адбудуцца на шматлiкiх iншых пляцоўках. Цэнтральная вулiца Маладзечна 10-11 чэрвеня стане пешаходнай, на ёй размесцiцца Горад майстроў. Канцэрт камерных калектываў аркестра Фiнберга пройдзе ў нашым цудоўным Палацы культуры. Мы ганарымся тым, што паўнапраўным удзельнiкам фестывалю сёлета стане сiмфанiчны аркестр Маладзечанскага музычнага вучылiшча iмя М.К.Агiнскага пад кiраўнiцтвам заслужанага дзеяча мастацтваў Беларусi Рыгора Сарокi.